Informacija apie 2013 m. gegužės 15 d. posėdį
2013 m. gegužės 15 d. įvyko Komisijos posėdis, kuriame buvo nagrinėjami šie klausimai:

1. Kęstučio Vilkausko peticijos „Dėl Lietuvos Respublikos bausmių vykdymo kodekso 157 ir 158 straipsnių papildymo“ nagrinėjimas iš esmės.
2. Kęstučio Vilkausko peticijos „Dėl Lietuvos Respublikos baudžiamojo kodekso 250 straipsnio papildymo“  nagrinėjimas iš esmės. 

3. Kęstučio Vilkausko peticijos „Dėl Lietuvos Respublikos tabako kontrolės įstatymo 8 straipsnio 5 ir 6 dalių papildymo“ nagrinėjimas iš esmės. 

4. Dėl Genės Mikalauskienės skundo „Dėl reikalavimų ir siūlymų vykdymo“.

5. Dėl Angelės Krugiškienės prašymo–peticijos papildymo.
6. Dėl Andriaus Vaičkos kreipimosi „Dėl Lietuvos Respublikos baudžiamojo kodekso 182 straipsnio 1 dalies pakeitimo“.
7. Dėl Mindaugo Puidoko ir kitų pareiškėjų peticijos „Dėl skalūnų dujų žvalgybos ir išgavimo uždraudimo Lietuvos Respublikos teritorijoje“. 

Pirmuoju klausimu buvo priimtas sprendimas atmesti Kęstučio Vilkausko peticijoje „Dėl Lietuvos Respublikos bausmių vykdymo kodekso 157 ir 158 straipsnių papildymo“ pateiktus pasiūlymus: 
1) papildyti Lietuvos Respublikos bausmių vykdymo kodekso (toliau – Kodeksas) 157 straipsnio 2 dalį penktuoju punktu: „5) tris ketvirtadalius paskirtos laisvės atėmimo bausmės – nuteistieji, kurie padarė nesunkų nusikaltimą areštinėse, pataisos įstaigose ir kardomojo kalinimo vietose, kuriems už padarytą tyčinį nusikaltimą buvo paskirta bausmė – piniginė bauda.“; 

2) Kodekso „158 straipsnio 4 punktą papildyti ir išdėstyti taip: „4) asmenys, nuteisti už tyčinius nusikaltimus, padarytus areštinėse, pataisos įstaigose ir kardomojo kalinimo vietose, išskyrus tuos asmenys, kurie buvo nuteisti padarę nesunkų nusikaltimą areštinėse, pataisos įstaigose ir kardomojo kalinimo vietose, ir kuriems už padarytą tyčinį nusikaltimą buvo paskirta bausmė – piniginė bauda (be realios laisvės atėmimo bausmės)“. 

Komisija nusprendė atmesti peticijoje pateiktus pasiūlymus dėl šių motyvų:

1) Kodekso teisinis reguliavimas, nustatantis skirtingą nuteistiesiems suteikiamų teisių ir pareigų apimtį, bausmės atlikimo tvarką, o taip pat ir lygtinio paleidimo iš pataisos įstaigos sąlygas, yra grindžiamas Kodekso 9 straipsnyje įtvirtintu teisingo ir progresyvaus bausmių atlikimo principu, pagal kurį nuteistojo teisinė padėtis tiesiogiai priklauso nuo to, kaip nuteistasis elgiasi bausmės atlikimo metu, ar vykdo nustatytus draudimus ir pareigas, koks yra jo požiūris į darbą bei mokymąsi, kaip jis reaguoja į psichologinį poveikį ir socialinės reabilitacijos priemones.

Atsižvelgiant į tai, nuteistojo teisinė padėtis švelninama suteikiant papildomas teises, atsisakant tam tikrų apribojimų, arba griežtinama, atimant tam tikras teises, nustatant papildomas pareigas, o taip pat netaikant jiems lygtinio paleidimo iš pataisos įstaigos.

Pareiškėjas, siūlydamas taikyti lygtinį paleidimą iš pataisos įstaigų asmenims, kurie padarė vieną iš sunkesnių teisės pažeidimų – tyčinį nusikaltimą, t.y. asmenys suvokė pavojingą nusikalstamos veikos pobūdį ir norėjo taip veikti areštinėje, pataisos įstaigoje ar kardomojo kalinimo vietoje, visiškai neatsižvelgė į Kodekso 9 straipsnyje įtvirtintą bausmių vykdymo principą;

2) sprendžiant klausimą dėl lygtinio paleidimo iš pataisos įstaigos, vieni iš vertinamųjų kriterijų yra nuteistojo nusikalstamo elgesio rizika bei elgesys bausmės atlikimo metu. Jei asmuo arešto ar laisvės atėmimo bausmės atlikimo metu padaro tyčinį nusikaltimą, padidėja jo rizika, kad ir išėjęs iš pataisos įstaigos asmuo darys nusikalstamas veikas. Kartu tai parodo jo negatyvų požiūrį į resocializaciją, vykdomą laisvės atėmimo vietoje. Todėl abejotina, kad lygtinio paleidimo iš pataisos įstaigos institutas bus pritaikytas tokiems nuteistiesiems, net ir nustačius tokią galimybę.

3) Kodekso 158 straipsnyje imperatyviai įtvirtinta, kad lygtinai iš pataisos įstaigų nepaleidžiami:

1) asmenys, nuteisti už nusikaltimus Lietuvos valstybės nepriklausomybei, teritorijos vientisumui ir konstitucinei santvarkai;

2) asmenys, nuteisti už nusikaltimus nepilnamečio asmens seksualinio apsisprendimo laisvei ir (ar) neliečiamumui;

3) asmenys, kuriems mirties bausmė malonės arba amnestijos tvarka pakeista laisvės atėmimu iki gyvos galvos, taip pat laisvės atėmimu iki gyvos galvos nuteisti asmenys;

4) asmenys, nuteisti už tyčinius nusikaltimus, padarytus areštinėse, pataisos įstaigose ir kardomojo kalinimo vietose;

5) asmenys, kuriems iki laisvės atėmimo bausmės atlikimo pabaigos liko mažiau negu trys mėnesiai.

Šiomis nuostatomis siekiama bendrosios nusikaltimų prevencijos, ypač jų recidyvo, informuojant, įspėjant ir bauginant asmenis, o taip pat ir nuteistuosius, kad jie nedarytų nusikalstamų veikų. Jei būtų pritarta pareiškėjo pasiūlymui dėl Kodekso 157 ir 158 straipsnių pakeitimo, ši prevencinė reikšmė mažėtų. Tai neskatintų nuteistųjų bausmės atlikimo metu dorai elgtis, laikytis nustatytų pareigų ir draudimų, stropiai dirbti ir mokytis, dalyvauti socialinėje reabilitacijoje ir nedaryti nusikalstamų veikų; 

4) teisės aktuose reikėtų vengti privilegijų suteikimo itin siauroms nuteistųjų grupėms.

Pareiškėjas siūlo numatyti išimtį dėl lygtinio paleidimo iš pataisos įstaigų netaikymo tik nuteistiesiems, padariusiems nesunkų nusikaltimą areštinėje, pataisos įstaigoje ir kardomojo kalinimo vietoje ir kuriems už padarytą tyčinį nusikaltimą buvo paskirta bausmė – piniginė bauda. Manytina, kad tokiu būdu nepagrįstai būtų diskriminuojami kiti nuteistieji, kuriems už padarytus tyčinius nusikaltimus lygtinis paleidimas iš pataisos įstaigų būtų netaikomas.

Antruoju klausimu buvo priimtas sprendimas atmesti Kęstučio Vilkausko peticijoje „Dėl Lietuvos Respublikos baudžiamojo kodekso 250 straipsnio papildymo“ pateiktą pasiūlymą papildyti Lietuvos Respublikos baudžiamojo kodekso 250 straipsnį 8 dalimi: „8. Tas, kas kėlė grėsmę ar pavojų naudojant karinius veiksmus turint tikslą – spręsti konkrečius politinio arba nacionalinio pobūdžio klausimus naudojant prievartą arba teroro aktus prieš valstybę, jos oficialias institucijas bei piliečius, baudžiamas laisvės atėmimu nuo penkerių iki penkiolikos metų“ 

Toks sprendimas buvo priimtas dėl šių motyvų:

1) peticijoje pateiktas pasiūlymas nėra pagrįstas: pareiškėjas pateikia bendro pobūdžio pastebėjimus, kurie neatskleidžia, kokiems uždaviniams spręsti reikalingos peticijoje nurodytos baudžiamojo įstatymo pataisos, taip pat kokios pavojingos veikos nėra uždraustos šiuo metu galiojančiomis baudžiamojo kodekso normomis;  

2) baudžiamajame įstatyme įstatymų leidėjas turi tiksliai ir aiškiai įvardinti nusikaltimo sudėties požymius, kad baudžiamojon atsakomybėn būtų traukiama tik už tas veikas, kuriomis iš tikrųjų yra daroma žala asmens, visuomenės, valstybės interesams, tačiau peticijoje pateiktas pasiūlymas neatitinka šių reikalavimų, kadangi siūlomoje baudžiamojo įstatymo nuostatoje vartojamos neapibrėžtos, neaiškios sąvokos – „tas, kas kėlė grėsmę ir pavojų“, „kariniai veiksmai“, „tikslas – spręsti konkrečius politinio ar nacionalinio pobūdžio klausimus, „prievarta ar teroro aktai“. Tokiu būdu kiltų grėsmė, kad baudžiamojon atsakomybėn būtų traukiami asmenys, kurie nesuvokė, kad daro baudžiamojo įstatymo uždraustas veikas dėl jo nuostatų nekonkretumo, kad baudžiamasis įstatymas gali būti taikomas pasirinktinai prieš konkrečius asmenis ar jų grupes, pasinaudojant baudžiamojo įstatymo nuostatų neapibrėžtumu ir lankstumu;

3) šiuo metu Seime yra svarstomas Lietuvos Respublikos baudžiamojo kodekso 7, 25, 250, ir 2501 straipsnių pakeitimo, 60 straipsnio papildymo bei Kodekso papildymo 601 2491, 2503 ir 2505 straipsniais įstatymo projektas Nr. XIP-925, kuriame yra sprendžiamos peticijoje išdėstytos problemos.
Trečiuoju klausimu buvo priimtas sprendimas atmesti Kęstučio Vilkausko peticijoje „Dėl Lietuvos Respublikos tabako kontrolės įstatymo 8 straipsnio 5 ir 6 dalių papildymo“ pateiktą pasiūlymą papildyti Lietuvos Respublikos tabako kontrolės įstatymo 8 straipsnio 5 ir 6 dalis ir jas išdėstyti taip:

„5. Tabako gaminių gamintojai, ženklindami tabako gaminius, be kitos teisės aktuose nustatytos informacijos, ant kiekvieno vartotojui parduoti skirto tabako gaminių pakelio (pakuotės), taip pat bet kokios išorinės tabako gaminių pakuotės, kurioje supakuoti tabako gaminiai gali būti parduodami vartotojui per mažmeninės prekybos įmones, Lietuvos Respublikos valstybine kalba privalo pateikti įspėjamuosius užrašus apie tabako gaminių kenksmingą poveikį sveikatai, o ženklindami cigaretes – nurodyti ir dervų, nikotino bei anglies monoksido kiekius cigaretėse bei pateikti įspėjamuosius atvaizdus su padariniais, kurie susiję su rūkymo žala žmogaus organizmui.

6. Įspėjamųjų užrašų apie tabako gaminių kenksmingą poveikį sveikatai turinį, šiems užrašams bei atvaizdams, susijusiems su rūkymo žalos padariniais žmogaus organizmui, taip pat dervų, nikotino ir anglies monoksido kiekio nuorodoms ant tabako gaminių pakuočių privalomą skirti plotą, vietą, kitus šių užrašų bei nuorodų ir kitų rekvizitų pateikimo ženklinant Lietuvos Respublikoje parduodamus tabako gaminius taisykles tvirtina Lietuvos Respublikos Vyriausybės įgaliota institucija.“.
Komisija nusprendė atmesti peticijoje pateiktą pasiūlymą todėl, kad dabar keisti Lietuvos Respublikos tabako kontrolės įstatymo 8 straipsnio 5 ir 6 dalis taip, kaip siūlo pareiškėjas yra netikslinga, nes nustatyti reikalavimai tabako gaminių pakuotėms bus keičiami, priėmus Europos Komisijos pateiktą pasiūlymą dėl Europos Parlamento ir Tarybos direktyvos dėl valstybių narių įstatymų ir kitų teisės aktų nuostatų, reglamentuojančių tabako ir susijusių gaminių gamybą, pateikimą ir pardavimą, kuris šiuo metu yra intensyviai svarstomas Europos Sąjungos Tarybos Visuomenės sveikatos darbo grupėje ir kuris turėtų būti priimtas iki 2014 metų. 
Europos Komisija pateiktame pasiūlyme be kitų tabako gaminių prekybą ribojančių priemonių, siūlo sugriežtinti tabako gaminių pakelių žymėjimą, t y. pateikti ant pakelio ne tik įspėjamuosius užrašus, bet ir atvaizdus, kartu padidinant ir bendrą įspėjimo plotą. Jis turėtų užimti 75 procentus tabako gaminio pakelio išorės ploto. Jeigu pasiūlymui bus pritarta Europos Sąjungos Taryboje bei Parlamente, valstybės narės privalės pakeisti savo teises aktus ir nustatyti juose atitinkamus reikalavimus. Tačiau šiuo metu dar nėra baigtos derybos dėl šios direktyvos teksto, todėl nėra aišku kaip tiksliai reikės keisti nacionalinius teisės aktus.

Ketvirtuoju klausimu buvo priimtas sprendimas, kad Genės Mikalauskienės prašymas „Dėl reikalavimų ir siūlymų vykdymo“, adresuotas Komisijai ir Seimo Pirmininkui Vydui Gedvilui, neatitinka Peticijų įstatymo nustatytų reikalavimų kreipimosi formai ir turiniui, todėl negali būti nagrinėjamas šio įstatymo nustatyta tvarka.

Komisija taip pat nusprendė dar kartą informuoti pareiškėją, kad Lietuvos Respublikos Konstitucijos laiduojamos peticijos teisės įgyvendinimo tvarką nustato Peticijų įstatymas, kuriame yra išdėstyti visi svarbiausi peticijų teisės įgyvendinimo elementai: dėl ko galima kreiptis su kreipimusi (peticija), kurioms viešosios valdžios institucijoms gali būti paduodamas kreipimasis (peticija), formalūs reikalavimai, kuriuos turi atitikti kreipimasis (peticija), kreipimosi (peticijos) padavimo tvarka, sprendimų dėl kreipimosi nepripažinimo peticija, atsisakymo priimti peticiją nagrinėti priėmimo ir jų apskundimo tvarka ir kt.

Peticijų įstatymas taip pat nurodo, kad Peticijų įstatymas netaikomas, kai piliečiai įgyvendina Konstitucijoje įtvirtintą įstatymų leidybos iniciatyvos teisę, referendumo paskelbimo iniciatyvos teisę, valstybės įstaigų ar pareigūnų darbo kritikos teisę. Šis įstatymas nereglamentuoja skundų, pareiškimų ir pasiūlymų nagrinėjimo tvarkos, kurią nustato kiti įstatymai ir teisės aktai.
Peticijų įstatyme taip pat yra nustatyta, kad „peticija – rašytinis arba elektroninis pareiškėjo kreipimasis į Seimą, Vyriausybę ar savivaldybės institucijas su reikalavimais ar siūlymais spręsti (...) klausimus, kai tam reikia priimti naują teisės aktą, pakeisti, papildyti ar pripažinti netekusiu galios galiojantį teisės aktą ir kai peticijų komisijos tokį kreipimąsi pripažįsta peticija“.

Peticijų įstatymo 4 straipsnyje nustatyta, kad kreipimesi (peticijoje) būtina aiškiai, konkrečiai ir nedviprasmiškai išdėstyti siūlymus ir reikalavimus, siūlymus ir reikalavimus būtina pagrįsti. 

Atsižvelgus į visa tai, šių metų kovo 21 d. pareiškėjai raštu buvo paaiškinta, kad jos prašyme „Dėl Elektrėnų savivaldybės administracijos pareigūnų ir jiems talkinusių fizinių asmenų atsakomybės pagal įstatymą patraukimo už galimai mirusiųjų kapaviečių išniekinimą, naikinimą ir jose esančio turto pasisavinimą“ pateiktas reikalavimas „iš atsakingų institucijų būtų pareikalauta užtikrinti įstatymų vykdymą, atsakomybės patraukimą, sustabdytas ir nebūtų toleruojamas plintantis vandalizmas, sunaikintas tautos istorinis ir kultūrinis paveldas“ yra susijęs su įstatymų vykdymo kontrole, o ne su jų keitimu ar papildymu ir patarta kreiptis į Seimo kontrolierių įstaigą, kuri tiria pareigūnų piktnaudžiavimą.

Tačiau pareiškėja šių metų kovo 26 d. vėl pateikė Komisijai prašymą „Dėl kreipimosi (peticijos) nagrinėjimo“, kuriame prašoma „nenusišalinti nuo kreipimesi nurodytų klausimų sprendimo, išsamiai ištyrus priimti atitinkamus sprendimus, kuriais būtų sustabdytas ir išsaugotas nuo naikinimo dar nesunaikintas paveldas“, t. y. prašymas vėl nebuvo parašytas pagal Peticijų įstatyme nustatytus reikalavimus: nėra pateikti siūlymai ir reikalavimai, kurių tenkinimui reikėtų keisti ar priimti teisės aktus. 

Atsižvelgus į tai ir vadovaujantis Peticijų įstatymo 1 straipsnio 3 dalimi, 2 straipsnio 4 dalimi, taip pat Seimo kontrolierių įstatymo 2 straipsnio 4 dalimi, pareiškėjos prašymas ir kreipimasis „Dėl Elektrėnų savivaldybės administracijos pareigūnų ir jiems talkinusių fizinių asmenų atsakomybės pagal įstatymą patraukimo už galimai mirusiųjų kapaviečių išniekinimą, naikinimą ir jose esančio turto pasisavinimą“, adresuoti Seimo Peticijų komisijai ir Seimo Pirmininkui Vydui Gedvilui, buvo persiųsti Seimo kontrolierių įstaigai ištirti ir priimti sprendimą.

Šių metų balandžio 19 d. Komisija vėl gavo Genės Mikalauskienės prašymą „Dėl reikalavimų ir siūlymų vykdymo“, kuriame rašoma, kad „būtinas tvirtas įstatyminis pagrindas ne tik dėl atsakomybės pagal įstatymą patraukimo, bet ir griežtesnis istorinio kultūros paveldo išsaugojimo apsaugos pagrindas“, „kad griežčiau būtų ginamas viešasis interesas, numatyta griežtesnė ir aiškesnė atsakomybė“, kad „reikalaujama ir siūloma spręsti mirusiųjų ir jų artimųjų teisių apsaugos įgyvendinimo, viešos pagarbos vietos, istorinio kultūros paveldo išsaugojimo ir jo perdavimo ateities kartoms, viešojo intereso gynimo klausimais, parengiant atitinkamų teisės aktų projektus ar sudarant, sprendžiant minėtais klausimais komisiją ar darbo grupę teisės aktų projektams parengti“. 

Pareiškėja šiame savo prašyme pateikia bendro pobūdžio pastebėjimus, kurie neleidžia nustatyti, kokius teisės aktus būtina keisti ar priimti, norint patenkinti prašyme išdėstytus reikalavimus. Įstatymų leidėjas įstatymuose turi tiksliai ir aiškiai įvardinti nusikaltimo sudėties požymius, kad atsakomybėn būtų traukiama tik už tas veikas, kuriomis iš tikrųjų yra daroma žala asmens, visuomenės, valstybės interesams. Priešingu atveju kiltų grėsmė, kad atsakomybėn būtų traukiami asmenys, kurie nesuvokė, kad daro įstatymo uždraustas veikas dėl jo nuostatų nekonkretumo, kad įstatymas gali būti taikomas pasirinktinai prieš konkrečius asmenis ar jų grupes, pasinaudojant įstatymo nuostatų neapibrėžtumu ir lankstumu.

Pareiškėja taip pat informuojama apie tai, kad Komisijai jokie teisės aktai nesuteikia teisės sudaryti komisijų ar darbo grupių teisės aktams parengti, Komisija taip pat negali „iš atsakingų institucijų pareikalauti užtikrinti įstatymų vykdymą, atsakomybės patraukimą, kad būtų sustabdytas ir nebūtų toleruojamas plintantis vandalizmas, sunaikintas tautos istorinis ir kultūrinis paveldas“.

Penktuoju klausimu buvo priimtas sprendimas, kad Angelės Krugiškienės prašymas–peticijos papildymas neatitinka Peticijų įstatymo nustatytų kreipimosi formos ir turinio reikalavimų, todėl negali būti nagrinėjamas šio įstatymo nustatyta tvarka. 

Peticijų įstatymas numato galimybę ištaisyti kreipimąsi ar jį papildyti tik tada, jei yra nenurodytas pareiškėjo vardas, pavardė ir jis nėra pasirašytas. Patikslinti ar papildyti kreipimąsi pareiškėjams teisė nesuteikta.

Pareiškėja taip pat informuojama apie tai, kad Lietuvos Respublikos civilinio proceso kodekso (toliau – CPK) 272 straipsnis reglamentuoja, kokius sprendimus priima teismas, išsprendęs bylą iš esmės. Šis straipsnis teturi vieną dalį, kuri neturi punktų, todėl pareiškėjos pasiūlymo „pakeisti ar papildyti CPK 272 straipsnio 2 dalies 6 punktą, kuris sudarytų galimybę kreiptis į teismą įforminti egzistavusį įvaikinimą ir pretenduoti susigražinti nacionalizuotus pastatus“ nėra galimybių.

Pareiškėja dar kartą informuojama apie tai, kad šiuo metu juridinę reikšmę turinčių faktų nustatymą reglamentuoja Lietuvos Respublikos civilinio proceso kodekso 444-448 straipsniai. Juose nustatyta, kad teismas nagrinėja bylas (...) dėl gimimo, įvaikinimo, santuokos sudarymo ar nutraukimo, partnerystės, mirties įregistravimo fakto nustatymo ar kitų civilinės būklės aktų. 

Teismas nustato juridinę reikšmę turinčius faktus tik tada, kai pareiškėjas negali kitokia tvarka gauti tuos faktus patvirtinančių reikiamų dokumentų arba kai negalima atkurti prarastų dokumentų, kad nustatomas ne pats įvaikinimo faktas, bet jo įregistravimo faktas. 
Taip pat dar kartą pareiškėja informuojama, kad Lietuvos Respublikos piliečių nuosavybės teisių į išlikusį nekilnojamąjį turtą atkūrimo įstatymo 2 straipsnį nuosavybės teisės į (...) išlikusį nekilnojamąjį turtą atkuriamos (...) turto savininko sutuoktiniui, tėvams (įtėviams), vaikams (įvaikiams) (...) į jiems tenkančią išlikusio nekilnojamojo turto dalį, t. y.  nuosavybės teises į išlikusį nekilnojamąjį turtą pareiškėja galės atkurti tik tada, jei teismas nustatys juridinę reikšmę turintį faktą, kad ji buvo įvaikinta, t. y. kad įvaikinimas buvo užregistruotas.
Šeštuoju klausimu buvo priimtas sprendimas Andriaus Vaičkos kreipimąsi „Dėl Lietuvos Respublikos baudžiamojo kodekso 182 straipsnio 1 dalies pakeitimo“ pripažinti peticija ir priimti ją nagrinėti.

Pareiškėjas siūlo „pakeisti Lietuvos Respublikos baudžiamojo kodekso 182 straipsnio 1 dalyje numatytas sankcijas iš laisvės atėmimo į didesnes baudas“.
Septintuoju klausimu, vadovaujantis Lietuvos Respublikos peticijų įstatymo 9 straipsnio 12 dalimi ir atsižvelgus į tai, kad Seimo Aplinkos apsaugos komitetas yra Seimo paskirtas pagrindiniu, svarstant Lietuvos Respublikos žemės gelmių įstatymo 1, 2, 3, 4, 5, 6, 8, 11, 12, 13, 14, 15, 18, 19, 22, 27 straipsnių pakeitimo ir papildymo ir įstatymo papildymo 61 straipsniu įstatymo projektą Nr. XIIP-487(2), taip pat kitus projektus šiuo klausimu, buvo nuspręsta Mindaugo Puidoko ir kitų pareiškėjų peticijas „Dėl peticijos dėl skalūnų dujų žvalgybos ir išgavimo uždraudimo Lietuvos Respublikos teritorijoje“, adresuotas Lietuvos Respublikos Ministrui Pirmininkui Algirdui Butkevičiui, Lietuvos Respublikos Vyriausybei, Lietuvos Respublikos Seimo Pirmininkui Vydui Gedvilui ir Seimo nariams, perduoti Seimo Aplinkos apsaugos komitetui išnagrinėti kartu su minėtu projektu.
Komisijų biuro vedėja Janina Šniaukštienė
